Ιωνικός Νίκαιας (καλαθοσφαίριση γυναικών)

Ο **Αθλητικός Όμιλος Ιωνικός Νίκαιας** είναι ελληνικό αθλητικό σωματείο που δραστηριοποείται στη Νίκαια Αττικής. Στο έμβλημά του απεικονίζεται ένα αστέρι. Το τμήμα καλαθοσφαίρισης του συλλόγου ιδρύθηκε το 1965, παράλληλα με το ποδοσφαιρικό. Οι αθλητές του αγωνίζονται με χρώματα το μπλε, το λευκό και συμπληρωματικά το πορτοκαλί. Διατηρεί τμήματα τόσο ενηλίκων γυναικών όσο και ακαδημία νεαρότερων ηλικιακά αθλητριών που λαμβάνουν μέρος στα Πρωταθλήματα της Ε.Σ.Κ. Νότιας Αττικής. Διατηρεί τη νομική μορφή ερασιτεχνικού σωματείου. Έδρα του είναι το Κλειστό Γυμναστήριο Δ.Α.Κ. Νίκαιας «Παναγιώτης Γιαννάκης» (πρώην «Πλάτων»), χωρητικότητας 1.046 θεατών.

## Ιστορική αναδρομή
### Δεκαετία 1970
Την άνοιξη του 1971, το πρώτο εξάμηνο του 1972 και την άνοιξη του 1973 ο Ιωνικός διαγωνίστηκε στις Προκριματικές Φάσεις του Πανελλήνιου Πρωταθλήματος Γυναικών χωρίς να καταφέρει να περάσει στην Τελική Φάση. Διακριθείσα αθλήτρια της εποχής αυτής ήταν η Μ. Λυγκιάρη.

### Θητεία στη Β' Εθνική Κατηγορία (1997&#45;2002)
Την αγωνιστική περίοδο 1997-98 ο Ιωνικός κατέκτησε το Πρωτάθλημα της Α' Κατηγορίας Γυναικών που διοργάνωσε η Ε.Σ.Κ. Νότιας Αττικής. Σαν αποτέλεσμα έλαβε το δικαίωμα συμμετοχής στο τουρνουά που θα χάριζε εισιτήριο ανόδου στη Β' Εθνική Κατηγορία, το τρίτο ιεραρχικά πανελλαδικό Πρωτάθλημα της εποχής. Οι προκριματικοί αυτοί αγώνες έλαβαν χώρα μέσα σε ένα τριήμερο τον Απρίλιο του 1998 στο Κλειστό Γυμναστήριο Καισαριανής «Γεώργιος Μελισσηνός». Η ομάδα της Νίκαιας σημείωσε τρεις νίκες σε ισάριθμους αγώνες, πετυχαίνοντας το στόχο της. Οι αντίπαλοι των οποίων την αντίσταση έκαμψε ήταν διαδοχικά οι Διαγόρας Ρόδου (65-26), Ο.Φ.Η. (34-65) και Οίαξ Ναυπλίου (40-33). Κορυφαίες σκόρερ για την ομάδα αναδείχθηκαν οι Δημητρούλα Τσουκαλά (51 πόντοι σε 3 αγώνες, 17,00 κατά μ.ό.) και Σταυρούλα Μαριόλη (28 πόντοι σε 3 αγώνες, 9,33 κατά μ.ό.). 

Την αγωνιστική περίοδο 1998-99 οι ομάδες της Β' Εθνικής χωρίστηκαν σε δύο Ομίλους, ένα για το Βορρά κι ένα για το Νότο, καθένας από τους οποίους φιλοξένησε από 10 συλλόγους. Ο Ιωνικός εντάχθηκε σε εκείνον του Νότου, καταφέρνοντας να ολοκληρώσει τις αγωνιστικές του υποχρεώσεις στην 3η θέση της κατάταξης. Ισοβάθμισε, μάλιστα, με την Ένωση Γαλατσίου, ωστόσο υπερτερούσε στα μεταξύ τους αποτελέσματα. Παραγωγικότερες σκόρερ της ομάδας τη χρονιά αυτή αναδείχθηκαν οι Τσουκαλά (288 πόντοι σε 18 αγώνες, 16,00 κατά μ.ό.) και Βασιλική Θεοδωρέλη (211 πόντοι σε 17 αγώνες, 12,41 κατά μ.ό.). Την ίδια χρονιά ο Ιωνικός αγωνίστηκε στον πρώτο και μοναδικό του αγώνα στα πλαίσια του Κυπέλλου Ελλάδος στον οποίο και ηττήθηκε εντός έδρας από το Παγκράτι με σκορ 48-55.

Ανάλογη με εκείνη του προηγούμενου έτους ήταν και η μορφή διεξαγωγής του Πρωταθλήματος την περίοδο 1999-00. Ο Ιωνικός, εντούτοις, δεν είχε εξίσου καλή απόδοση και κύλησε μέχρι την 8η θέση της τελικής κατάταξης. Βρέθηκε, επίσης, να υπερτερεί σε ισοβαθμία με το Παγκράτι, που επίσης είχε συλλέξει στη διάρκεια της χρονιάς 5 νίκες και 13 ήττες. Στο σκοράρισμα διακρίθηκαν την περίοδο αυτή οι αθλήτριες Σπυριδούλα Γαλύφα (176 πόντοι σε 17 αγώνες, 10,35 κατά μ.ό.) και Βασιλική Σιδεράτου (141 πόντοι σε 17 αγώνες, 8,29 κατά μ.ό.).

Την επόμενη χρονιά, 2000-01, οι ομάδες των δύο Ομίλων αυξήθηκαν κατά δύο, με το δείκτη δυσκολίας να μεγαλώνει. Η λήξη της αγωνιστικής δράσης βρήκε την ομάδα της Νίκαιας να έχει συλλέξει 7 νίκες και 15 ήττες, ενώ ισοβαθμούσε και με τον Άρη Χολαργού. Στην τελική βαθμολογία κράτησε τελικά την 9η θέση, πάνω από τη ζώνη του υποβιβασμού. Κορυφαίες επιδόσεις στη συλλογή πόντων είχαν την περίοδο αυτή οι αθλήτριες Θεώνη Τζεγιαννάκη (291 πόντοι σε 21 αγώνες, 13,86 κατά μ.ό.), Σοφία Λιόντη (225 πόντοι σε 20 αγώνες, 11,25 κατά μ.ό.) και Άννα Αναστασιάδου (84 πόντοι σε 10 αγώνες, 8,40 κατά μ.ό.).

Τελικά ήταν την περίοδο 2001-02 που ολοκληρώθηκε ο κύκλος του Ιωνικού στα πανελλαδικά πρωταθλήματα, καθώς δεν κατάφερε να εξασφαλίσει την εκεί παραμονή του. Στην τελική κατάταξη βρέθηκε στη 12η και τελευταία θέση, με καμία νίκη και ένα μηδενισμό σε 22 αγωνιστικές. Τους περισσότερους πόντους για τον Ιωνικό συγκέντρωσαν τη χρονιά αυτή οι Θεώνη Τζεγιαννάκη (337 πόντοι σε 21 αγώνες, 16,05 κατά μ.ό.) και Αλεξάνδρα Λοΐζου (247 πόντοι σε 21 αγώνες, 11,76 κατά μ.ό.). 

Μετά τον υποβιβασμό του και μετά την κατάργηση της Β' Εθνικής το τμήμα γυναικών δεν επέστρεψε ποτέ σε επίπεδο εθνικής κατηγορίας και σταδιακά αδρανοποιήθηκε. Παρ' όλα αυτά τα τμήματα νεαρών σε ηλικία αθλητριών εξακολούθησαν να υφίστανται και να λαμβάνουν μέρος στα αντίστοιχα Πρωταθλήματα της Νότιας Αττικής.

### Πρόσφατη ανασύσταση (2021&#45;σήμερα)
Το καλοκαίρι του 2021 ξεκίνησε μια νέα προσπάθεια αναβίωσης της ομάδας ενηλίκων γυναικών, η οποία συμμετείχε στο Τοπικό Πρωτάθλημα Νότιας Αττικής της περιόδου 2021-22 με προπονήτρια την Εφη Μονδερά. Έχοντας αντιμετωπίσει 12 αντιπάλους σε διπλούς αγώνες, ο Ιωνικός ολοκλήρωσε τις αγωνιστικές του υποχρεώσεις στην 9η θέση του τελικού βαθμολογικού πίνακα. Η συγκομιδή του ήταν 8 νίκες και 16 ήττες. Στο Κύπελλο Γυναικών Νότιας Αττικής της ίδιας περιόδου το σωματείο δεν συμμετείχε.

Το επόμενο φθινόπωρο ο σύλλογος της Νίκαιας αγωνίστηκε εκ νέου στο Πρωτάθλημα Νότιας Αττικής, το οποίο διοργανώθηκε σε δύο Φάσεις. Στην Α' Φάση κατέλαβε την 4η θέση στον Όμιλό του, τον οποίο συνέθεσαν 7 σύλλογοι. Στη Β' Φάση οι σύλλογοι αναδιατάχθηκαν στους Ομίλους ανάλογα με το αγωνιστικό τους πρόσωπο μέχρι εκείνο το σημείο. Ο Ιωνικός τοποθετήθηκε στον Όμιλο των «Δυνατών», ολοκληρώνοντας τη χρονιά στην 5η θέση του βαθμολογικού πίνακα της Κατηγορίας. Αυτή ήταν και η οριστική του θέση για την περίοδο 2022-23, καθώς δεν προκρίθηκε στα Play-Offs. Την ίδια περίοδο ο Ιωνικός διαγωνίστηκε και στην πρεμιέρα του Κυπέλλου Νότιας Αττικής, χωρίς να καταφέρει να προχωρήσει περισσότερο. Ειδικότερα, γνώρισε την ήττα στην έδρα του με σκορ 40-50 από τους Κυρίαρχους Παλαιάς Κοκκινιάς.

Η πρώτη αγωνιστική υποχρέωση της ομάδας για το φθινόπωρο του 2023 ήταν ένας αγώνας αναφορικά με το Κύπελλο Νότιας Αττικής. Ο Ιωνικός γνώρισε τον αποκλεισμό εκτός έδρας από τον Πήγασο Κορυδαλλού με το τελικό σκορ να διαμορφώνεται σε 43-39. Σε ό,τι αφορά το Πρωτάθλημα Γυναικών της περιόδου 2023-24, ο Ιωνικός τοποθετήθηκε αρχικά σε Όμιλο οκτώ συλλόγων, ολοκληρώνοντας την Α' Φάση στη 2η θέση της βαθμολογικής κατάταξης. Στη συνέχεια τοποθετήθηκε εκ νέου στον Όμιλο των έξι «Δυνατών» μετά την αναδιάταξη, ολοκληρώνοντας το πρόγραμμά του στην 5η θέση. Και πάλι έμεινε εκτός Play-Offs, συνεπώς η πορεία του ολοκληρώθηκε στο σημείο αυτό.

### Περίοδοι σε εθνικές κατηγορίες

## Πρόσωπα





## Τμήματα υποδομής
Σε ό,τι αφορά τα τμήματα νεαρότερων ηλικιακά αθλητών ο Ιωνικός Νίκαιας έχει στο παρελθόν κατακτήσει:

* 1× Πανελλήνιο Πρωτάθλημα Νεανίδων (1997) 
* 2× Πρωταθλήματα Νεανίδων Νότιας Αττικής (1997, 2002)
* 1× Πρωτάθλημα Κορασίδων Αττικής (1994)
* 2× Πρωταθλήματα Κορασίδων Νότιας Αττικής (1996, 2001)

### Τμήμα Κορασίδων
Την αγωνιστική περίοδο, 1993-94, ο Ιωνικός Νίκαιας αναδείχθηκε Πρωταθλητής Αττικής στο επίπεδο των Κορασίδων. Σαν αποτέλεσμα κέρδισε ένα εισιτήριο για το Πανελλήνιο Πρωτάθλημα Κορασίδων που διοργανώθηκε τον Ιούλιο του 1994. Εκεί διεκδίκησε τον κορυφαίο Τίτλο απέναντι στον Άρη Θήβας (Ανατολική Στερεά και Εύβοια), το Γ.Σ. Βόλου (Θεσσαλία), τον Ηρακλή (Θεσσαλονίκη), τη Γ.Ε. Ηρακλείου (Κρήτη) και τον Απόλλωνα Πτολεμαΐδας (Δυτική Μακεδονία). Συλλέγοντας 2 νίκες και 3 ήττες ο Ιωνικός κατέλαβε την 4η θέση. Κορυφαίες αθλήτριες στη συλλογή πόντων αναδείχθηκαν οι Μαργαρίτα Μάλαμα (96 πόντοι σε 5 αγώνες, 19,20 κατά μ.ό.), η Βασιλική Θεοδωρέλη (72 πόντοι σε 5 αγώνες, 14,40 κατά μ.ό.) και η Ξένη Κειβανίδου (53 πόντοι σε 5 αγώνες, 10,60 κατά μ.ό.).

Δύο χρόνια αργότερα, αφού ο σύλλογος είχε μεταπηδήσει στο νεοσύστατο Πρωτάθλημα Νότιας Αττικής, κατέκτησε εκ νέου την κορυφή του βαθμολογικού πίνακα των Κορασίδων της χρονιάς 1995-96. Όπως και την προηγούμενη φορά έλαβε το δικαίωμα συμμετοχής στο Πανελλήνιο Κορασίδων, το οποίο διοργανώθηκε κάπως διαφορετικά: διεξήχθη σε δύο σκέλη, ένα στην Καισαριανή κι ένα στην Τρίπολη στα τέλη Ιουνίου και αρχές Ιουλίου αντίστοιχα. Ο Ιωνικός είχε εξαιρετική απόδοση νικώντας οκτώ διαφορετικές ομάδες σε ισάριθμους αγώνες. Προβλεπόνταν, ωστόσο, διεξαγωγή Μεγάλου Τελικού, στον οποίο διασταυρώθηκε με τον Αρίωνα Πτολεμαΐδας. Αν και τον είχε ήδη νικήσει μια φορά νωρίτερα στη διοργάνωση, στον Τελικό επικράτησε ο Αρίωνας με σκορ 49-61, κρατώντας τον τίτλο του Πρωταθλητή Ελλάδος για τον εαυτό του. Στο σκοράρισμα διακρίθηκαν αρκετές αθλήτριες του Ιωνικού, οι οποίες μοίρασαν την πλειοψηφία των πόντων μεταξύ τους: Δημητρούλα Τσουκαλά (131 πόντοι σε 9 αγώνες, 14,56 κατά μ.ό.), Ζωή Μπαξεβάνη (104 πόντοι σε 9 αγώνες, 11,56 κατά μ.ό.), Άννα Λοΐζου (98 πόντοι σε 9 αγώνες, 10,89 κατά μ.ό.) και Βασιλική Σιδεράτου (94 πόντοι σε 9 αγώνες, 10,44 κατά μ.ό.).

Μια πενταετία αργότερα ο σύλλογος της Νίκαιας αναδείχθηκε για τρίτη φορά Πρωταθλητής Νότιας Αττικής, λαμβάνοντας το δικαίωμα να διαγωνιστεί στο Πανελλήνιο Πρωτάθλημα της περιόδου 2000-01. Η προσπάθειά του ξεκίνησε από Φάση Προκριματικών που διεξήχθη στο Μετς. Ο Ιωνικός δεν αντιμετώπισε πρόβλημα, πετυχαίνοντας τρεις νίκες σε ισάριθμους αγώνες. Στη συνέχεια η αγωνιστική δράση μεταφέρθηκε στο Κλειστό Γυμναστήριο του Έσπερου στην Καλλιθέα. Εκεί ο Ιωνικός έδωσε μάχες απέναντι στον Δ.Α.Σ.Α.Λ. (Αττική), τη Γ.Ε. Ηρακλείου (Κρήτη), την Ολυμπιάδα Λάρισας (Θεσσαλία), τη Μ.Ε.Ν.Τ. (Θεσσαλονίκη) και Αναγέννηση Λαμίας (Ανατολική Στερεά και Εύβοια). Συλλέγοντας 2 νίκες και 3 ήττες ο Ιωνικός κατέλαβε την 4η θέση στην τελική βαθμολογία. Πρωταγωνίστρια της ομάδας αυτής ήταν η Θεώνη Τζεγιαννάκη (197 πόντοι σε 7 αγώνες, 28,14 κατά μ.ό.).

### Τμήμα Νεανίδων
Η ομάδα που έχασε παραλίγο το Πανελλήνιο Πρωτάθλημα Κορασίδων το καλοκαίρι του 1996, συνέχισε ακάθεκτη τη δυναμικότατη πορεία της και την περίοδο 1996-97, αυτή τη φορά στο επίπεδο των Νεανίδων. Αρχικά κατέκτησε το Πρωτάθλημα Νεανίδων Νότιας Αττικής, κερδίζοντας μία θέση στην Προκριματική Φάση του Πανελληνίου Πρωταθλήματος Νεανίδων. Οι αγώνες έλαβαν χώρα τέλη Ιουλίου του 1997 στο Γαλάτσι με τον Ιωνικό να αναδεικνύεται τέσσερις φορές στη σειρά νικητής. Σαν αποτέλεσμα ο Ιωνικός προκρίθηκε στην Τελική Φάση που έλαβε χώρα στα μέσα Αυγούστου στο Ζωγράφου. Εκεί αντιμετώπισε διαδοχικά την Α.Ε.Κ. Τρίπολης (Κεντρική και Νότια Πελοπόννησος), την Ανάληψη Βόλου (Θεσσαλία), τον Παλαίμονα Κορίνθου (Αργολίδα και Κορινθία), το Σπόρτιγκ (Αττική) και τον Ηρακλή (Θεσσαλονίκη). Τερματίζοντας στο τουρνουά αήττητος, ο σύλλογος της Νίκαιας αναδείχθηκε για πρώτη φορά στην ιστορία του Πρωταθλητής Ελλάδος. Παραγωγικότερες σκόρερ της ομάδας αυτής αναδείχθηκαν οι Βασιλική Θεοδωρέλη (147 πόντοι σε 9 αγώνες, 16,33 κατά μ.ό.) και Δημητρούλα Τσουκαλά (144 πόντοι σε 9 αγώνες, 16,00 κατά μ.ό.).

Αντίστοιχα είχε συνέχεια και η μεταγενέστερη ομάδα Κορασίδων που διακρίθηκε το 2001. Την αγωνιστική περίοδο 2001-02 κατέκτησε το οικείο της τοπικό Πρωτάθλημα Νεανίδων, για να λάβει εισιτήριο στη Φάση των Προκριματικών του Πανελληνίου Πρωταθλήματος. Η τελευταία διεξήχθη στην Αθήνα και στη διάρκειά της ο σύλλογος της Νίκαιας παρέμεινε και πάλι αήττητος. Η Τελική Φάση της διοργάνωσης πραγματοποιήθηκε στα τέλη Ιουνίου 2002 στη Λάρισα. Αντίπαλοι της ομάδας υπήρξαν αυτή τη φορά οι σύλλογοι: Ο.Α. Χανίων (Κρήτη), Παναθλητικός Συκεών (Θεσσαλονίκη), Ολυμπιάδα Λάρισας (Θεσσαλία), Πύρρος Άρτας (Βορειοδυτική Ελλάδα) και Δ.Α.Σ.Α.Λ. (Αττική). Ο Ιωνικός κέρδισε μόλις ένα παιχνίδι στα πέντε, οπότε κατετάγη στην 5η θέση του τελικού βαθμολογικού πίνακα. Τους περισσότερους πόντους για λογαριασμό της ομάδας συγκέντρωσαν οι αθλήτριες Θεώνη Τζεγιαννάκη (69 πόντοι σε 5 αγώνες, 13,80 κατά μ.ό.), Μαρία Σιδεράτου (94 πόντοι σε 8 αγώνες, 11,75 κατά μ.ό.) και Σοφία Αραμπαλή (93 πόντοι σε 8 αγώνες, 11,63 κατά μ.ό.).

## Σήμα

Αρχείο:Ionikos Nikaia (logo).svg| Έμβλημα σωματείου
Αρχείο:A.O. Ionikos Nikaias Basketball Logo.png | Έμβλημα τμημάτων καλαθοσφαίρισης (μέχρι 2017)
Αρχείο:Ionikos Nikaias B.C. Logo (2017).jpg | Έμβλημα τμημάτων καλαθοσφαίρισης (2017-2021)
Αρχείο:Ionikos Nikaia IWBC.jpg | Έμβλημα τμημάτων καλαθοσφαίρισης (2021-σήμερα)


## Παραπομπές


## Εξωτερικοί σύνδεσμοι
* Α.Ο. Ιωνικός Νίκαιας (καλαθοσφαίριση γυναικών), επίσημος ιστότοπος του συλλόγου.
* Α.Ο. Ιωνικός Νίκαιας (ακαδημίες κοριτσιών), επίσημος ιστότοπος (ανενεργός).
* 
* 
* 
* Α.Ο. Ιωνικός Νίκαιας (Γυναίκες), στατιστικά στο επίσημο αρχείο της Ελληνικής Ομοσπονδίας Καλαθοσφαίρισης.
* Κλειστό Γυμναστήριο Δημοτικού Αθλητικού Κέντρου Νικαίας «Πλάτων», πληροφορίες στον ιστότοπο Gipeda.gr.

Γυναικων
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.Σ.ΚΑ.Ν.Α.
Κατηγορία:Ιδρύσεις ομάδων καλαθοσφαίρισης σε άγνωστο έτος